和陳平仲中秋懷舊遊
作者：吳芾
朝代：宋

paragraphs: 天末逢秋半，臨流玩佳月。
置酒延孤光，夜久凉風發。
感時歌慨慷，醉來翻不悅。
念人有聚散，念月有圓缺。
萬事轉頭空，百年飛鳥瞥。
粵從罹亂離，頭角嗟垂折。
兀坐山谷間，何人定交結。
素琴已塵埃，孤劍尚清刮。
故人不可見，幽懷欲誰說。
明月自團團，幽憂空烈烈。
忽得陳子詩，辭旨兩奇絕。
歷歷敘舊遊，筆端如有舌。
何處復相從，酒壺行自揭。
遥想鮑與劉，應亦歎胡越。
要當按酒兵，無令冒斧鉞。
吾儕豈長貧，廟堂方簡拔。